Аԥсны аҭҵаарадыррақәа ракадемиа аусбарҭатә медал аԥнаҵеит
© Sputnik / Томас ТхайцукАкадемия наук Абхазии
© Sputnik / Томас Тхайцук
Аԥсны аҭҵаарадыррақәа ракадемиа аусбарҭатә медал еиуеиԥшым аҭҵаарадырратә усхк аҿы аҵарауаа рылшамҭақәа рзы иранаршьалоит.
АҞӘА, жьҭаара 5 - Sputnik, Бадраҟ Аҩӡба. Аԥсны аҭҵаарадыррақәа ракадемиа аусбарҭатә медал "Аҭҵаарадырраҿы алшамҭақәа рзы ахьтәы медал" аԥнаҵеит. Абри атәы Sputnik иазеиҭеиҳәеит Аԥсны аҭҵаарадыррақәа ракадемиа академик маӡаныҟәгаҩ Валентин Коӷониа.
"Амедал рырҭоит аҳәынҭқарратә ҭҵаарадырратә усбарҭақәеи иреиҳаӡоу аҳәынҭқарратә ҵараиурҭақәеи русзуҩцәеи аҳәаанырцәтәи иналукааша аҵарауааи ргәазыҟаҵаразы. Амедал Аԥсны аҭҵаарадыррақәа ракадемиа иреиҳаӡоу аҳамҭоуп", - иҳәеит иара.
Амедал занаршьо ирҭоит изныктәиу аԥаратә гәазыҟаҵара. Уи ахышәаҵышәа шьақәнаргылоит Академиа апрезидиум.
"Амедал рырҭоит иналукааша аҭҵаарадырратә усумҭазы, аартразы, аҿыцаԥшьгамҭазы агуманитартә, аԥсабаратә, атехникатә ҭҵаарадырра русхк аҟны, аҭҵаарадырреи аинтонациатә технологиақәеи рҟны аԥыжәара змоу ахырхарҭақәа рҿы аԥҵамҭақәа рзы", - инаҵшьны иазгәеиҭоит амаӡаныҟәгаҩ.
Амедалқәа ранаршьоит аҵарауаа аҭҵаарадырратә школқәа раԥҵаразы, акадрқәа рааӡареи разыҟаҵареи рзы. Амедал аиуразы акандидатцәа ықәдыргылар ҟалоит Аԥсны аҭҵаарадыррақәа ракадемиа ахада, Аԥсны аҭҵаарадыррақәа оакадемиа апрезидиуми аҟәшақәеи рлахәылацәа, аҳәынҭқарратә ҭҵаарадырратәи иреиҳаӡоу арҵаратәи усҳәарҭақәа рлахәылацәа.
"Аԥсны аҭҵаарадыррақәа ракадемиа апрезидиум аҩаӡарала иаԥҵахоит аексперттә комиссиа. Уи иаанаго - амедал аиуразы иахәҭаны иҟоу апроцедура иахыстәуп", - иҳәеит Коӷониа.
Амедал рырҭоит шықәсык ахь знык - Аҭҵаарадырра Амш азы.